**Predkladacia správa**

Ministerstvo dopravy, výstavby a regionálneho rozvoja Slovenskej republiky predkladá na rokovanie vlády Slovenskej republiky, po úspešnom verejnom obstarávaní, ktoré vygenerovalo výborné ponuky vďaka kvalitne pripravenej a transparentnej súťaži, materiál „Návrh na uzavretie koncesnej zmluvy vo verejnom obstarávaní koncesie na projektovanie, výstavbu, financovanie, prevádzku a údržbu úsekov diaľnice D4 Jarovce – Rača a rýchlostnej cesty R7 Bratislava Prievoz – Holice“.

Podľa uznesenia vlády Slovenskej republiky č. 60 zo dňa 17.02.2016, ktorým vláda Slovenskej republiky vyslovila súhlas s uzavretím koncesnej zmluvy vo verejnom obstarávaní koncesie na projektovanie, výstavbu, financovanie, prevádzku a údržbu úsekov diaľnice D4 Jarovce – Rača a rýchlostnej cesty R7 Bratislava Prievoz – Holice (ďalej len „Projekt“), vláda Slovenskej republiky uložila ministrovi dopravy, výstavby a regionálneho rozvoja uzavrieť koncesnú zmluvu Projektu, a to do 04.03.2016. Termín splnenia tejto úlohy bol na základe žiadosti ministra dopravy, výstavby a regionálneho rozvoja, so súhlasom predsedu vlády, predĺžený do 30.04.2016.

Hlavnými zmenami koncesnej zmluvy Projektu v znení, v akom je predložená na rokovanie vlády Slovenskej republiky, sú zakotvenie tzv. protischránkovej klauzuly a posun termínov na dodanie vysporiadaných pozemkov a právoplatných stavebných povolení zo strany verejného obstarávateľa.

Materiál obsahuje prehľad zmien v znení koncesnej zmluvy Projektu v porovnaní s verziou schválenou uznesením vlády č. 60 zo dňa 17.02.2016 a úplné znenie finálnej verzie koncesnej zmluvy Projektu so všetkými prílohami a súvisiacimi zmluvami.

Doložka vplyvov bola prílohou materiálu schváleného uznesením vlády č. 60 zo dňa 17.02.2016. Predmetný materiál bol zároveň predmetnom medzirezortného pripomienkového konania a jeho vyhodnotenie bolo súčasťou materiálu schváleného uznesením vlády č. 60 zo dňa 17.02.2016. Vzhľadom na skutočnosť, že predkladaný materiál neobsahuje podstatné zmeny v porovnaní s už schváleným materiálom, doložka vplyvov a medzirezortné pripomienkové konanie neboli duplicitne vykonávané. Materiál sa na rokovanie vlády Slovenskej republiky predkladá bez rozporov.